Document ID: 32007R1321

KOMMISSIONENS FORORDNING (EF) Nr. 1321/2007
af 12. november 2007
om nærmere regler for registrering i en central database af oplysninger om hændelser inden for civil luftfart, som udveksles i henhold til Europa-Parlamentets og Rådets direktiv 2003/42/EF
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets direktiv 2003/42/EF af 13. juni 2003 om indberetning af hændelser inden for civil luftfart (1), særlig artikel 6, stk. 4, og
ud fra følgende betragtninger:
(1)
I henhold til direktiv 2003/42/EF skal der oprettes nationale indberetningssystemer for at sikre, at relevante oplysninger om luftfartssikkerhed indberettes, samles, vurderes, behandles og lagres i nationale databaser.
(2)
Medlemsstaterne bør deltage i udvekslingen af relevante sikkerhedsoplysninger, og Kommissionen bør fremme udvekslingen af sådanne oplysninger med det ene formål at forebygge havarier og andre hændelser i flytrafikken og således ikke placere skyld og ansvar eller vurdere sikkerhedsniveauer.
(3)
Med henblik på overførsel af oplysninger bør der anvendes moderne teknologi, og samtidig skal oplysningerne i databasen beskyttes.
(4)
Den mest effektive måde, hvorpå store mængder informationer kan udveksles mellem alle medlemsstaterne, er at oprette en central database, hvori oplysninger fra de nationale databaser lagres, og hvortil medlemsstaterne har adgang.
(5)
Da hver af de nationale mekanismer, som er etableret i henhold til artikel 5, stk. 1, i direktiv 2003/42/EF, har deres egen specifikke opbygning, bør de nærmere enkeltheder for opdatering af medlemsstaternes indberetninger fastlægges i en teknisk protokol, som indgås mellem Kommissionen og hver af medlemsstaterne.
(6)
Af hensyn til kvalitetssikring og for at undgå, at flere medlemsstater indberetter de samme hændelser, bør alle oplysninger, som er lagret i nationale databaser, også registreres i den centrale database.
(7)
For at sikre korrekt anvendelse af artikel 7, stk. 1, i direktiv 2003/42/EF bør alle organer, som har ansvaret fastlægge regler for den civile luftfartssikkerhed eller for efterforskning af havarier og andre hændelser inden for civil luftfart, have adgang til de udvekslede oplysninger.
(8)
I overensstemmelse med artikel 5, stk. 3, i direktiv 2003/42/EF bør oplysninger vedrørende med ulykker og alvorlige hændelser, som efterforskes i medfør af Rådets direktiv 94/56/EF (2), ligeledes lagres i databasen. Når en undersøgelse er igangværende, bør kun grundlæggende, faktuelle oplysninger lægges ind i databaserne, og fuldstændige data om sådanne ulykker og alvorlige hændelser lagres, når undersøgelsen er afsluttet.
(9)
Kommissionen tager de udvekslede oplysningers betydning for sikkerheden op til revision to år efter denne forordnings ikrafttræden.
(10)
Foranstaltningerne i denne forordning er i overensstemmelse med udtalelse fra Udvalget for Luftfartssikkerhed, der er nedsat ved artikel 12 i Rådets forordning (EØF) nr. 3922/91 af 16. december 1991 om harmonisering af tekniske krav og administrative procedurer inden for civil luftfart (3) -
UDSTEDT FØLGENDE FORORDNING:
Artikel 1
Formål
Denne forordning fastlægger foranstaltninger vedrørende registrering i en central database af relevante sikkerhedsoplysninger, som udveksles mellem medlemsstaterne i overensstemmelse med artikel 6, stk. 1, i direktiv 2003/42/EF.
Artikel 2
Central database
1. Kommissionen opretter og vedligeholder en central database med henblik på lagring af alle oplysninger, som modtages fra medlemsstaterne i overensstemmelse med artikel 6, stk. 1, i direktiv 2003/42/EF.
2. Hver enkelt medlemsstat fastlægger sammen med Kommissionen de tekniske protokoller for ajourføring af den centrale database ved overførsel af relevante sikkerhedsoplysninger fra de i artikel 5, stk. 2 og 3, i direktiv 2003/42/EF omhandlede nationale databaser. Dette skal sikre, at alle relevante sikkerhedsoplysninger i de nationale databaser registreres i den centrale database.
3. I overensstemmelse med artikel 7, stk. 1, i direktiv 2003/42/EF skal alle organer, som har ansvaret for at fastlægge regler for den civile luftfartssikkerhed og efterforske flyvehavarier og flyvehændelser i Fællesskabet, have onlineadgang til alle oplysninger i den centrale database, med undtagelse af oplysninger, der direkte identificerer en operatør eller et luftfartøj, som er omhandlet af en indberetning.
4. Oplysninger som en operatørs navn, designatorkode, radiokaldesignal eller rutenummer og et luftfartøjs registreringsmærke eller serie/konstruktionsnummer forbliver fortrolige.
I tilfælde, hvor sådanne oplysninger skønnes at være nødvendige til brug for sikkerhedsanalyser, indhentes tilladelse fra den medlemsstat, som har indberettet oplysningerne.
Artikel 3
Oplysninger vedrørende efterforskninger
Når en efterforskning er igangværende, indberettes grundlæggende, faktuelle oplysninger om ulykker og alvorlige hændelser. Når efterforskningen er afsluttet, indberettes alle oplysninger, herunder eventuelt et resumé på engelsk af den endelige efterforskningsrapport.
Artikel 4
Revision
Kommissionen tager de udvekslede oplysningers betydning for sikkerheden op til revision to år efter denne forordnings ikrafttræden.
Artikel 5
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 12. november 2007.

Labels: 12
8
0